B ไตรมาส 2 กำไรโต 28% รับรายได้ขนส่ง-ส่วนแบ่งบริษัทร่วมทุน เล็งออกหุ้นกู้พันล้าน
B เปิดรายงานงบไตรมาส 2/65 กำไรโต 28% แตะ 25 ล้านบาท รับรายได้ธุรกิจขนส่ง และส่วนแบ่งกำไรบริษัทร่วมทุนเพิ่ม ขณะที่บอร์ดไฟเขียวออกหุ้นกู้ไม่เกิน 1 พันล้านบาท เดินหน้าขยายธุรกิจเดิม รวมถึงการลงทุนธุรกิจใหม่

B เปิดรายงานงบไตรมาส 2/65 กำไรโต 28% แตะ 25 ล้านบาท รับรายได้ธุรกิจขนส่ง และส่วนแบ่งกำไรบริษัทร่วมทุนเพิ่ม ขณะที่บอร์ดไฟเขียวออกหุ้นกู้ไม่เกิน 1 พันล้านบาท เดินหน้าขยายธุรกิจเดิม รวมถึงการลงทุนธุรกิจใหม่
16 ส.ค. 2565


ดร.ปัญญา บุญญาภิวัฒน์  ประธานกรรมการบริหาร บริษัท บี จิสติกส์ จำกัด (มหาชน) หรือ B เปิดเผยว่า ผลการดำเนินงานบริษัทในไตรมาส 2/2565 บริษัทมีรายได้รวม 94.14 ล้านบาท เพิ่มขึ้น 25.5 ล้านบาท หรือ 37.31% เมื่อเทียบกับงวดเดียวกันของปีก่อนที่มีรายได้รวม 68.5 ล้านบาท
ขณะที่มีกำไรสุทธิ 25.50 ล้านบาท เพิ่มขึ้น 5.4 ล้านบาท หรือ 27.29% เมื่อเทียบกับงวดเดียวกันของปีก่อนที่มีกำไรสุทธิ 20.09 ล้านบาท โดยมีกำไรจากการแบ่งส่วนกำไรจากบริษัทร่วม ซึ่งได้แก่ บริษัท เดอะ เมกะวัตต์ จำกัด และ บริษัท ซีพีเอส ชิปปิ้งแอนด์โลจีสติกส์ จำกัด รวมอยู่ที่ 17.72 ล้านบาท เพิ่มขึ้น 2.03 ล้านบาท หรือ 12.98% เมื่อเทียบกับงวดเดียวกันของปีก่อนที่มีกำไรอยู่ที่ 15.68 ล้านบาท
สำหรับแนวโน้มผลการดำเนินงานครึ่งปีหลัง บริษัทมั่นใจว่าผลประกอบการจะมีกำไรสุทธิเกิดขึ้นอย่างต่อเนื่อง  โดยกลุ่มธุรกิจขนส่งและโลจิสติกส์  ปัจจุบันบริษัทได้ขยายการให้บริการไปในกลุ่มลูกค้าที่หลากหลายมากขึ้น  ทั้งกลุ่มธุรกิจเครื่องดื่ม  ข้าวสาร และอาหารสัตว์ ขณะที่บริษัทร่วมทุนด้านพลังงานทางเลือก ธุรกิจจำหน่ายน้ำดิบ มีแนวโน้มเติบโตต่อเนื่อง
นอกจากนี้คณะกรรมการบริษัทยังได้มีมติให้เสนอต่อที่ประชุมวิสามัญ เพื่อพิจารณาการออกและเสนอขายหุ้นกู้วงเงินรวมไม่เกิน 1,000 ล้านบาท  โดยมีวัตถุประสงค์เพื่อใช้ในการดำเนินงานการขยายธุรกิจเดิม และการลงทุนธุรกิจใหม่  รวมทั้งใช้เป็นเงินทุนหมุนเวียนของบริษัทและบริษัทย่อย โดยกำหนดประชุมวิสามัญผู้ถือหุ้น ผ่านสื่ออิเล็กทรอนิกส์ ในวันที่ 21 ตุลาคม 2565 เวลา 14.00 น. ณ สำนักงานเลขที่ 52 อาคาร ธนิยะพลาซ่า ชั้น 28